Ehdotus neuvoston asetukseksi komission paikalla suorittamista tarkastuksista ja todentamisista Euroopan yhteisöjen taloudellisiin etuihin kohdistuvien petosten ja rikkomisten toteamiseksi (96/C 84/06) KOM(95) 690 lopull. - 95/0358(CNS)

(Komission esittämä 19 päivänä tammikuuta 1996)

EUROOPAN YHTEISÖJEN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 235 artiklan,

ottaa huomioon Euroopan atomienergiayhteisön perustamissopimuksen ja erityisesti sen 203 artiklan,

ottaa huomioon komission ehdotuksen,

ottaa huomioon Euroopan parlamentin lausunnon,

sekä katsoo, että

yhteisöoikeus velvoittaa komission ja jäsenvaltiot toteuttamaan toimenpiteitä yhteisöjen taloudellisten etujen suojelemiseksi petoksia vastaan,

tarkastusjärjestelmästä on säädetty kyseisiin eri yhteisön politiikkoihin sovitetuilla erityisillä yksityiskohtaisilla säännöksillä, ja Euroopan yhteisöjen taloudellisten etujen suojelemisesta 18 päivänä joulukuuta 1995 annetulla neuvoston asetuksella (EY, Euratom) N:o 2988/95 (1) on toteutettu yhteiset oikeudelliset puitteet yhteisön politiikan kaikille aloille,

mainittu asetus ei käsitä paikalla suoritettavia tarkastuksia ja todentamista, sekä sen 10 artiklassa säädetään erillisellä asetuksella annettavista yleisistä lisäsäännöksistä,

hallinnon ja kirjanpidon asiamukaisuuden tarkastuksista yleensä on säännökset yhteisön talousarvion eri alojen paikalla suoritettavista erityistarkastuksista, jotka lisäksi ovat osa yhteisön oikeutta tällä alalla,

tämä asetus ei ole vaikuttanut alakohtaisiin yhteisön säännöksiin, jotka kuuluvat asetuksen soveltamisalaan mutta menevät näitä vähimmäisvaatimuksia pidemmälle,

erityisesti järjestäytyneiden petosten torjunnan tehostamiseksi, erityisesti, kun on kyse tahallisesti tai törkeästä huolimattomuudesta tehdyistä rikkomisista, joilla on vaikutusta yhteisön talousarvioon, olisi laadittava täydentäviä yhteisiä säännöksiä komission henkilöstön paikalla suorittamista tarkastuksista ja todentamisista,

neuvoston asetuksen (EY, Euratom) N:o 2988/95 artiklan 2 kohdassa määritellään käsite "rikkominen",

neuvoston asetuksen (EY, Euratom) N:o 2988/95 8 artiklassa säädetään, että tarkastustoimenpiteet mukautetaan kunkin alan erityisiin tarpeisiin sekä niiden suorittamisen yksityiskohtaiset säännöt määritellään tarvittaessa alakohtaisilla säännöstöillä; näissä puitteissa kehitetään myöhemmin uusia säännöksiä yhtenäisen tarkastuksen varmistamiseksi koko yhteisössä,

jäsenvaltioiden henkilöstön paikalla suorittamia tarkastuksia ja todentamista koskevia yleisiä lisäsäännöksiä voidaan antaa kansallisella lainsäädännöllä ja hallinnollisilla määräyksillä,

petosten ja rikkomisten torjunnan tehokkuuden varmistamiseksi komission tarkastukset on ulotettava myös viranomaisiin sekä tarvittaessa myös taloudellisiin toimijoihin, jotka saattavat olla osallisia petoksessa, kyseisten henkilöiden perusoikeuksia kunnioittaen,

jäsenvaltiot voivat merkittävästi tukea komission henkilöstön suorittamia tarkastuksia; tämän vuoksi kansallisia viranomaisia on pyydettävä osallistumaan tarkastuksiin; EY:n perustamissopimuksen 209 a artiklan toisessa kohdassa tarkoitetussa yhteensovittajan osassa komissio voi pyytää muiden jäsenvaltioiden viranomaisia osallistumaan tarkastuksiin ja tästä on ilmoitettava kyseiselle jäsenvaltiolle,

paikalla suoritettavien tarkastusten ja todentamisten järjestäminen komission ja jäsenvaltioiden välisen yhteistyön hengessä edellyttää, että komission tarkastajilla on pääsy samoihin tiloihin kuin jäsenvaltioiden viranomaisilla ja että heillä on käytettävissään kaikki samat kyseisiin toimiin liittyvät tiedot kuin jäsenvaltioiden viranomaisilla; komission tarkastajien kertomuksia voidaan käyttää todisteena samalla tavalla kuin kansallisten viranomaisten laatimia kertomuksia, ja

perustamissopimuksissa ei ole tämän asetuksen hyväksymiseksi muuta valtuutusta kuin Euroopan yhteisön perustamissopimuksen 235 artikla ja Euroopan atomienergiayhteisön perustamissopimuksen 203 artikla,

ON ANTANUT TÄMÄN ASETUKSEN:

1 artikla

Rajoittamatta alakohtaisten säännösten nojalla annettuja muita säännöksiä tämän asetuksen säännöksiä sovelletaan komission paikalla suorittamiin tarkastuksiin ja todentamisiin petosten torjumiseksi asetuksen (EY, Euratom) N:o 2988/95 1 artiklan 2 kohdassa määriteltyjen rikkomisten paljastamiseksi.

2 artikla

1. Komission paikalla suorittamat tarkastukset ja todentamiset voivat kohdistua keskus-, alue- ja paikallishallinnon viranomaisiin sekä niistä riippuvaisiin, niihin kuuluviin tai niiden erityistoimivaltaa käyttäviin järjestöihin ja yksikköihin.

2. Taloudellisten toimijoiden,

- jotka saavat suoraan tai epäsuorasti rahoituksellista etua ja/tai

- joille yhteisön lainsäädäntö asettaa velvoitteita ja/tai

- jotka myötävaikuttavat suoraan tai epäsuorasti, missä ominaisuudessa tahansa, sovellettavissa säännöksissä vahvistettuihin toimiin,

on myös sallittava paikalla suoritettavat tarkastukset ja todentamiset ja erityisesti helpotettava pääsyä tiloihin, kiinteistöihin, kuljetusvälineisiin tai muihin tässä tarkoituksessa tarkastettaviin paikkoihin.

3 artikla

1. Ennen paikalla suoritettavia tarkastuksia ja todentamisia komissio ilmoittaa niistä hyvissä ajoin kyseisille jäsenvaltioille saadakseen kaiken tarvittavan avun.

Kuitenkin ehdottoman pakottavissa tapauksissa tarkastustoimen sujumisen varmistamiseksi ennakkoilmoitus voidaan tehdä juuri ennen paikalla suoritettavien tarkastusten ja todentamisten aloittamista.

2. Kyseisen jäsenvaltion virkailijat voivat osallistua tarkastuksiin.

4 artikla

1. Komission virkamiehet tai muuhun henkilöstöön kuuluvat taikka jäsenvaltioiden komission käyttöön asettamat ja komission asianmukaisesti valtuuttamat henkilöt, jäljempänä "komission tarkastajat", suorittavat komission vastuulla tarkastukset paikalla.

Jäljempänä 6 artiklan 3 kohdassa tarkoitettujen kertomusten laatimiseksi komission tarkastajat rinnastetaan jäsenvaltion viranomaisiin, joille kansallinen lainsäädäntö antaa erityistoimivallan suorittaa tarkastuksia.

Komission tarkastajat esittävät kirjallisen valtuutuksensa, jossa ilmoitetaan heidän henkilöllisyytensä ja asemansa. Paikalla suoritettavien tarkastusten ja todentamisten aikana he noudattavat jäsenvaltion viranomaisia sitovia sääntöjä ja käytäntöjä.

2. Komissio voi pyytää muiden jäsenvaltioiden viranomaisia kuin sen, jonka alueella tarkastukset tapahtuvat, osallistumaan tarkastuksiin ja todentamisiin komission vastuulla.

3. Jos komissio turvautuu ulkopuolisiin toimielimiin komission henkilöstön tekniseksi avustamiseksi tarkastuksissa, toimielimet suorittavat tehtävänsä komission vastuulla. Komissio valvoo, että nämä toimielimet ovat teknisesti päteviä ja riippumattomia sekä noudattavat salassapitovelvollisuutta.

5 artikla

1. Rajoittamatta rikosoikeudellisen menettelyn kansallisia sääntöjä komission tarkastajilla on oikeus saada kaikki tiedot ja nähdä kaikki asiakirjat, jotka liittyvät kyseisiin tehtäviin ja jotka ovat tarpeen tarkastusten suorittamiselle mukaan lukien ne tiedot ja asiakirjat, jotka kansalliset tarkastajat ovat saaneet haltuunsa ja/tai ne, jotka on saatu oikeudellisissa tutkimuksissa ja jotka voivat olla hyödyllisiä tarkastusten suorittamisen kannalta, ja lisäksi tarkastajilla on oikeus ottaa jäljennökset tarpeellisista asiakirjoista. Komission tarkastajat voivat käyttää samoja aineellisia tutkimuskeinoja kuin kansalliset tarkastajat.

Paikalla suoritettavat tarkastukset voivat koskea

- liikekirjoja ja -asiakirjoja kuten laskuja, kuormakirjoja, palkkakuitteja, päivittäisiä selvityksiä tehdyistä töistä, pankkitilejä;

- atk-tietoja;

- tuotanto-, pakkaus- ja lähetysjärjestelmiä ja -menetelmiä;

- tavaroiden tai suoritettujen toimien laadun ja määrän fyysistä valvontaa;

- näytteiden ottoa ja tarkastusta;

- rahoitettujen töiden ja investointien edistymisen tilaa, päätökseen saatettujen investointien käyttöä ja kohdentamista;

- budjetti- ja kirjanpitoasiakirjoja;

- tuettujen hankkeiden taloudellista ja teknistä toteutusta;

- kaikkia muunlaisia asiakirjoja niiden laadusta ja alkuperästä riippumatta, jotka ovat suorassa tai epäsuorassa yhteydessä joko tarkastuksen kohteeseen tai Euroopan yhteisöjen taloudellisten etujen suojelemiseen.

2. Komission pyynnöstä jäsenvaltion toimivaltaiset viranomaiset toteuttavat aiheelliset suojatoimenpiteet.

6 artikla

1. Kaikki tiedot, jotka kerätään paikalla suoritetun tarkastuksen tai todentamisen yhteydessä ovat salassapidettäviä ja yhteisön säännösten tietosuojan alaisia. Niitä ei saa ilmaista muille kuin yhteisön toimielinten tai jäsenvaltioiden piirissä toimiville henkilöille, joiden on tunnettava ne tehtäviensä puolesta, eikä niitä saa käyttää muuhun tarkoitukseen kuin kyseisen lainsäädännön yhdenmukaiseen ja tehokkaaseen toteuttamiseen, rikkomisten ehkäisemiseen ja paljastamiseen, kyseisten määrien takaisin perimiseen ja pakotteiden käyttämiseen.

2. Komissio ilmoittaa kaikista tarkastusten aikana tietoonsa tulleista rikkomiseen liittyvistä seikoista sen valtion toimivaltaiselle viranomaiselle, jonka alueella tarkastus on suoritettu. Komissiolla on oikeus ilmoittaa rikkomisista kaikkien niiden jäsenvaltioiden toimivaltaisille viranomaisille, joita meneillään olevat tutkimukset koskevat.

3. Komission tarkastajien laatimat, päiväyksellä ja allekirjoituksella varustetut kertomukset ovat todistusaineistoa samalla tavalla kuin jos ne olisi laatinut sen jäsenvaltion viranomainen, jossa tietoa käytetään etenkin hallinnollisten tai oikeudellisten seuraamusten käyttämiseksi.

4. Jos paikalla suoritettava tarkastus tai todentaminen tehdään yhteisön ulkopuolella, komission tarkastajien kertomukset on otettava huomioon samalla tavoin kuin 3 kohdassa tarkoitetuissa tarkastuksissa.

7 artikla

Kun 2 artiklassa tarkoitetut henkilöt vastustavat paikalla suoritettavaa tarkastusta tai todentamista, kyseinen jäsenvaltio tarjoaa komission tarkastajille tarpeellisen avun, jotta he voivat toteuttaa tarpeelliset toimenpiteet paikalla suoritettavan tarkastustehtävänsä täyttämiseksi kansallisten menettelysääntöjen mukaisesti.

8 artikla

Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

(1) EYVL N:o L 312, 23.12.1995, s. 1